**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 25.07.2020, ora 08.00 – 26.07.2020, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 26.07.2020, ora 07.00**

**RÂURI**

**Debitele au fost, în general, în creştere,** ca urmare a precipitaţiilor căzute în interval şi propagării, exceptând bazinele hidrografice ale Vedei, Siretului (exceptând râurile din bazinele Bistriței, Moldovei și Sucevei), Prutului, bazinele mijlocii și inferioare ale Argeșului, Ialomiței și pe râurile din Dobrogea,unde au fost relativ staționare.

Debitele se situează la valori cuprinse între 30-90% din mediile lunare multianuale, mai mari (în jurul și peste normalele lunare) pe râurile din bazinele hidrografice: Someș, Crișuri, Arieș, Timiș, Bârzava, Cerna, Jiu, Ialomița, Bistrița, Trotuș, bazinul superior al Oltului, pe cursurile Mureșului și Prutului şi pe cursurile superioare ale Moldovei și mai mici (10-30% din normalele lunare) pe râurile din bazinele Bârladului si Jijiei.

Se situează peste **COTELE DE APĂRARE** râul Prut, pe sectorul Oancea – Șivița, ca urmare a tranzitării în regim controlat prin Acumularea Stânca Costeşti a viiturilor formate în amonte de intrarea în ţară, după cum urmează:

- **COTA DE ATENȚIE**: la s.h. Oancea (440+31) – jud.GL și la s.h. Șivița (360+72) – jud. GL.

Scurgeri importante pe versanți, torenți și pâraie și creșteri semnificative de niveluri și debite s-au produs pe unele râuri mici din zonele de deal și munte din sud-vestul, vestul şi nordul ţării, datorită precipitațiilor torențiale, cu caracter de aversă căzute în interval.

Este în vigoare **AVERTIZAREA HIDROLOGICĂ nr. 44** din 24.07.2020.

**Debitele vor fi în general staţionare**, exceptând râurile din bazinele hidrografice: Vişeu, Iza, Tur, Someş, Crasna, Barcău, Crișuri, Bega, Timiş, Bârzava, Caraş, Nera, Cerna, Jiu, bazinul inferior al Mureșului şi bazinul mijlociu și inferior al Oltului, unde vor fi în creștere ca urmare a precipitațiilor prognozate și propagării.

Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale şi creşteri importante de niveluri şi debite cu posibile depăşiri ale **COTELOR DE APĂRARE**, pe unele râuri mici din zonele de deal și munte din vestul, centrul şi nordul ţării datorită precipitațiilor sub formă de aversă, de scurtă durată cu caracter torențial, prognozate.

Se va menţine peste **COTELE DE ATENŢIE** râul Prut, pe sectorul Oancea – Șivița, ca urmare a tranzitării în regim controlat prin Acumularea Stânca Costeşti a viiturilor formate în amonte de intrarea în ţară, după cum urmează: la s.h. Oancea (440+22) – jud.GL şi la Şiviţa (360+67) – jud. GL.

Se menţine în vigoare **AVERTIZAREA HIDROLOGICĂ nr. 44** din 24.07.2020.

**DUNĂRE**

**Debitul la intrarea în ţară (secţiunea Baziaş) în intervalul 25.07 – 26.07.2020 a fost în creştere, având valoarea de 4800 m3/s**, sub media multianuală a lunii iulie (5350 m3/s).

În aval de Porţile de Fier debitele au fost în creștere la Gruia și pe sectorul Bechet – Hârșova, staționare la Vadu Oii și în scădere la Calafat și pe sectorul Brăila – Tulcea.

**Debitul la intrarea în ţară (secţiunea Baziaş) va fi staţionar (4800 m3/s).**

În aval de Porţile de Fier debitele vor fi în creştere pe sectorul Gruia – Brăila, staţionare la Galaţi şi în scădere pe sectorul Isaccea – Tulcea.

**2.** **Situaţia meteorologică în intervalul 25.07.2020, ora 09.00 –26.07.2020, ora 06.00**

**Administraţia Naţională de Meteorologie** (A.N.M.) a emis la data de 25.07.2020, la ora 10:30, **Avertizarea Meteorologică nr. 91**, conform căreia:

**MESAJ 1**

**- COD GALBEN:** „*În intervalul 25 iulie, ora 10:30 – 26 iulie, ora 06:00, în vestul, sud-vestul, centrul, nordul țării și la munte local și temporar instabilitatea atmosferică va fi accentuată și se va manifesta prin averse torențiale, descărcări electrice, intensificări de scurtă durată ale vântului și izolat grindină. Cantitățile de apă vor depăși 20...30 l/mp și izolat 40...50 l/mp.”*

**- COD PORTOCALIU:** „*În intervalul 25 iulie, ora 12:00 – 26 iulie, ora 06:00, în Banat, Crișana, vestul Transilvaniei și al Olteniei, în Carpații Occidentali, vestul Carpaților Meridionali și nordul Carpaților Orientali, instabilitatea atmosferică va fi accentuată și se va manifesta prin averse ce vor avea și caracter torențial, frecvente descărcări electrice, intensificări ale vântului, vijelii și grindină. În intervale scurte de timp sau prin acumulare, cantitățile de apă vor depăși 30...40 l/mp și, pe arii restrânse, 50...70 l/mp.”*

**MESAJ 2**

**- COD GALBEN:** „*În intervalul 26 iulie, ora 06:00 – 26 iulie, ora 23:00, în Banat, Crișana, Maramureș, vestul Transilvaniei, nordul Olteniei și al Carpaților Orientali temporar instabilitatea atmosferică va fi accentuată și se va manifesta prin averse torențiale, descărcări electrice, intensificări de scurtă durată ale vântului, vijelii și izolat grindină. Cantitățile de apă vor depăși 20...30 l/mp și izolat 40...50 l/mp. Notă: în regiunile estice și sud-estice vremea va fi călduroasă, disconfortul termic ridicat și pe arii restrânse, indicele de confort temperatură-umezeală (ITU) va depăși pragul critic de 80 de unități.”*

Această **Avertizare Meteorologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- către prefecturile județelor: *ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, CARAŞ-SEVERIN, CLUJ, DOLJ, GORJ, HARGHITA, HUNEDOARA, MARAMUREŞ, MEHEDINŢI, MUREŞ, NEAMŢ, OLT, SĂLAJ, SATU MARE, SIBIU, SUCEAVA, TIMIŞ şi VÂLCEA (25 prefecturi) - COD GALBEN (MESAJ 1);*

- către prefecturile județelor: *ALBA, ARAD, BIHOR, BISTRIŢA-NĂSĂUD, CARAŞ-SEVERIN, CLUJ, GORJ, HUNEDOARA, MARAMUREŞ, MEHEDINŢI, MUREŞ, SĂLAJ, SATU MARE, SUCEAVA, TIMIŞ şi VÂLCEA (16 prefecturi) - COD PORTOCALIU (MESAJ 1);*

- către prefecturile județelor: *ALBA, ARAD, BIHOR, BISTRIŢA-NĂSĂUD, CARAŞ-SEVERIN, CLUJ, GORJ, HUNEDOARA, MARAMUREŞ, MEHEDINŢI, SĂLAJ, SATU MARE, SIBIU, SUCEAVA, TIMIŞ şi VÂLCEA (16 prefecturi) - COD GALBEN (MESAJ 2).*

**ÎN ŢARĂ**

În vestul, sud-vestul, centrul, nordul țării și la munte, temporar instabilitatea atmosferică a fost accentuată și s-a manifestat prin averse, descărcări electrice și intensificări de scurtă durată ale vântului. Ploile au avut și caracter torențial, iar în intervale scurte de timp sau prin acumulare, pe arii restrânse, cantitățile de apă au depășit 40 l/mp în Banat și în vestul Crișanei, din datele colectate până la încheierea prezentului raport înregistrându-se până la 52 l/mp la posturile hidro Nădlac (jud. Arad) și Obreja (jud. Caraș-Severin). Izolat, pe raza județului Timiș a căzut grindină. În restul teritoriului, vremea a fost călduroasă în orele amiezii, cerul variabil, cu unele înnorări noaptea și pe spații mici, în Moldova și Muntenia, au fost averse. Vântul a suflat slab și moderat, cu unele intensificări pe crestele montane și în regiunile estice, dar de scurtă durată și în timpul ploilor. Temperaturile maxime, în scădere în regiunile intracarpatice și în zonele de deal și de munte, s-au situat între 20 de grade la Câmpulung, Huedin și Boița și 35 de grade la Giurgiu. La ora 06.00, temperatura aerului avea valori cuprinse între 11 grade la Miercurea Ciuc și 25 de grade la Sulina. Cu totul izolat, în Transilvania și Oltenia a fost ceață.

**LA BUCUREŞTI**

Vremea a fost călduroasă. Cerul a fost variabil, cu unele înnorări spre sfârșitul intervalului. Vântul a suflat slab și moderat. Temperatura maximă a fost de 31 de grade la stația meteo Băneasa, 32 de grade la Afumați și 34 de grade la Filaret, iar la ora 06.00 se înregistrau 18 grade la stația meteo Băneasa, 19 grade la Afumați și 20 de grade la Filaret.

**3. Prognoza meteorologică în intervalul 26.07.2020, ora 09.00 –27.07.2020, ora 09.00**

**ÎN ŢARĂ**

Vremea va fi caldă, călduroasă în orele amiezii în regiunile estice și sud-estice, unde disconfortul termic va fi ridicat, iar pe arii restrânse, indicele temperatură-umezeală (ITU) va depăși pragul critic de 80 de unități. Îndeosebi ziua, în Banat, Crișana, Maramureș, vestul Transilvaniei, nordul Olteniei și al Carpaților Orientali, temporar instabilitatea atmosferică va fi accentuată și se va manifesta prin averse ce vor avea și caracter torențial, descărcări electrice, intensificări de scurtă durată ale vântului, vijelii și izolat grindină. Cantitățile de apă vor depăși 20...30 l/mp și izolat 40...50 l/mp. În restul teritoriului cerul va fi variabil, iar astfel de fenomene vor fi posibile pe arii restrânse. Vântul va avea unele intensificări în sud-est. Temperaturile maxime se vor încadra între 24 și 34 de grade, iar cele minime între 12 și 24 de grade, mai scăzute în depresiuni.

**LA BUCUREŞTI**

Vremea va fi călduroasă după-amiaza când disconfortul termic va fi ridicat, iar indicele temperatură-umezeală (ITU) va putea atinge pragul critic de 80 de unități. Cerul va fi variabil, iar vântul va sufla slab și moderat. Temperatura maximă se va situa în jurul valorii de 32 de grade, iar cea minimă va fi de 17...19 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

***Administrația Bazinală de Apă Dobrogea Litoral*** informează că la data de 25.07.2020 a fost semnalată, de ONG Mare Nostrum, prezența unui delfin eșuat, pe plaja Hawai din stațiunea Mamaia, zona Salvamar, județul Constanța. A fost informat, conform protocolului de colaborare, I.N.C.D.M. „Grigore Antipa”.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

DIRECȚIA DE COMUNICARE, TRANSPARENȚĂ ȘI IT